
Articulationum  contracturas  et  incurvationes  non  aliter  ante  tenotomiam 
inventam  chirurgi  curare  instituerunt  nisi  ut  contractos  artus  sensim 
sensimque  machinis  extendere  studerent.  Erat  igitur  qui  modo 
magnas,  quibus  haec  curandi  methodus  circumsepta  est,  difficultates 
expertus  esset,  exortas  illas  tum  musculorum  resistentia  et  machinarum 
pressu  tum  aegrotorum  impatientia:  erat  igitur  quod  viri  medici  gra- 
tulari sibi  posse  viderentur  fore  ut  inventione  illa  Stromeyeriana  ortho- 
paediae  inopia  tolleretur. 

Et  profecto  talipedis  curam  tenotomia  inventa  chirurgiae 
finibus  vere  adjectam  esse  quis  est  qui  neget?  Neque  vero  idem 
valet  tenotomia  in  omni  articulationum  contractura  et  distorsione,  id 
quod  de  genu  contracturis  praecipue  querimur.  Quippe  quae,  cum  ad 
organicos  articuli  morbos  creberrime  accedant,  perraro  tantum  mere 
musculares  sunt,  ita  ut  neque  tenotomia  neque  insequenti  cura  ortho- 
paedica prorsus  tolli  possint.  Alia  hic  impedimenta  obstant  cultrum 
illudentia. 

Quibus  rationibus  inductus  Dieffenbacli  tenotomia  quidem 
usus,  artus  contractos  deinde  violenter  extendere  instituit.  Quales 
operationes  quamvis  frequentissime  a Dieffenbachio  et  plerumque  feli- 
citer peractae  essent,  magnis  tamen  iisque  laborabant  incommodis, 
ut  illum  agendi  modum  parce  tantum  a chirurgis  adhibitum  esse 
mirari  non  queas.  Difficillime  enim  culter  tam  perfecte  dissecat  omnes 
tendines  musculosque,  ut  extensio  sine  impedimento  perfici  possit, 
necessario  igitur  violenta  quae  subsequi  debet  extensione  musculorum 
tendinumque  residua  dirumpuntur.  Hinc  inflammationes  violentae, 
suppuratio  prava  et  putrida,  ita  ut  in  amputando  femore  ultimum  non- 
nunquam  relictum  esset  remedium.  Adde  huc  atrocissimos  dolores, 
nervum  peroneum  non  ita  raro  laesum,  ut  mirum  non  sit  recentioris 
temporis  judicium  tenotomiae  minus  favisse,  immo  viros  experientissimos 
ad  veterem  illam  methodum,  qua  contracturae  genu  pedetentim  machi- 
nis extenderentur,  novis  studiis  rediisse.  Jam  Bonnet,  cujus  maxima 


1)  Durchschneidung  der  Sehnen  und  Muskeln.  1811.  8.  p.  260.  sq. 

1 


2 


exstant  in  articulationum  pathologiam  et  therapeuticen  merita,  hac  de 
re  2) : „la  section  des  tendons,  inquit,  n’a  generalement  quune  utilite  tres- 
mediocre  dans  le  traitement  des  ancyloses  incompletes,  lors  meme 
que  l’on  trouve  tous  les  signes  de  la  retraction  musculaire.“  Commen- 
dat igitur  Bonnet  contracturas  et  incompletas  genu  ancyloses  paulatim 
machinis  extendendas,  quae  cum  longe  meliori  constructione  gaudeant, 
flexorum  cruris  tenotomiam  prorsus  tollere  in  posterum  videntur. 
Neque  minus  Lorinser  3)  acquiescens  methodo  Bonnetiana,  tenotomia 
plane  rejecta,  machinam  construxit  illae,  quam  Bonnetii  atlas  Pl.  XIV. 
fig.  2.  delineatam  exhibuit,  simillimam. 

Equidem  vero  non  dubito  quin  haec  curandi,  ratio  mere  ortho- 
paedica rarissime  tantum  adhiberi  possit , cum  quod  maximam,  nunquam 
fere  nisi  in  nosocomio  impetrandam  sibi  requirit  curam  machina, 
tum  quod  in  plerisque  genu  contracturis  ancylosi  incompleta  acce- 
dente, solius  machinae  usus  nihil  offert  salutis.  Et  ipse  Bonnet,  ubi 
de  hac  re  disserit,  1.  c.  p.  251:  „il  est  des  cas,  inquit,  et  malheureuse- 
ment  ce  sont  les  plus  nombreux,  dans  lesquels  ni  les  mouvements 
artificiels  , ni  femploi  des  machines,  ni  les  sections  des  tendons  ne 
pernent  faire  disparaitre  1’ankylose  angulaire ; ce  sont  les  flexions  per- 
manentes du  genou  avec  ankylose  de  la  rotule  etc.“ 

Illas  deinde  genu  incurvationes  totali  et  perfecta  ancylosi 
insignes  hanc  methodum  plane  respuere,  per  se  jam  intelligitur.  In 
veras  igitur  genu  ancyloses,  ut  mala  nulla  arte  tollenda,  chirurgi 
et  hujus  saeculi  ipsius  aut  omnino  nullam  direxerunt  curam,  aut  extre- 
mitatem molestam  amputatione  tollendam  esse  censuerunt. 

Anno  1837  demum  Rhea  Barton  4)  cum  articulationis  coxae 
ancylosin  resectionis  ope  sustulisset,  chirurgi  animos  ad  hanc  rem 
denuo  retulerunt.  Quae  methodus,  a nobismet  ipsis  a.  1843  in  casu 
quodam  ancyloseos  genu  angularis  prosperrimo  eventu  peracta,  iis  pre- 
mitur incommodis,  quod  in  ossea  solummodo  et  totali  ancylosi  genu 
adhiberi  potest,  et  quod,  omnium  resectionum  longe  gravissima,  aegroti 
vitam  in  summum  periculum  inducit. 


2)  Traite  des  maladies  des  articulations.  1845.  T.  II.  p.  148. 

3)  Behandlung  und  Heilung  der  Conlracturen  im  Knie-  und  Hiiftffelenk  nach 
einer  neuen  (?)  Methode.  Wien  1849.  8. 

4)  New  treatment  for  certain  cases  of  ankylosis , american  Journal  for  med. 
Sciences.  Febr.  1838. 

Quo  Dieffenbach  tempore  artus  contractos  tenotomia  adhibita 
violenter  extendere  coepit,  eodem  fere  tempore  Louvrier  angularem 
genu  ancylosin  violenta  tantummodo  extensione  curare  studuit.  Qua 
ratione  quum  non  modo  articulationes  concretae  frangendae  aut  divel- 
lendae, sed  etiam,  idque  potissimum,  musculi  contracti  superandi  essent, 
machinam  adhibuit  qua  ancylosis  violento  et  subitaneo  tractu  distra- 
heretur. Operationum,  quas  Louvrier  ipse  Parisiis  publice  perfecit, 
nonnullae  faustissimum  habuere  eventum,  aliquot  autem  casibus  tam 
graviter  laesae  fuerant  articulationes  ut  propter  suppurationem  aut 
gangraenam  insequentem  amputatio  femoris  requireretur.  Quibus  in 
casibus  instituta  dissectio  anatomica  quum  tendines  musculosque  dila- 
ceratos, ossa  aut  supra  aut  infra  articulationem  infracta,  quin  etiam  nervos 
vasaque  sanguifera  majora  dirupta  edocuisset  (Velpeau,  Gazette  med. 
de  Paris  1843;  Berard,  Archives  gen.  de  med.  1841),  et  hanc  agendi 
rationem  chirurgorum  suffragiis  plane  repudiatam  esse  non  est  quod 
moneamus. 

Utramque  vero,  et  Dieffenbachianam  et  Louvrierianam  agendi 
rationem  cum  inter  se  comparamus,  neutra  aut  violentae  aut  periculosae 
methodi  notam  effugere  poterit.  In  illa  id  potissimum  reprehenderis 
quod  a vulneribus  cutaneis  tenotomia  exortis,  violenta  deinde  extensione 
necessario  dilatatis  ut  aer  libere  accedat,  ichor  incipere  potest:  in  hac 
machinam  istam  adhibitam  improbaveris,  cujus  et  vis  nimis  subito  exse- 
ratur, neque  effectus  satis  tuto  judicari  queat.  Utraque  operandi  me- 
thodus nimia  agit  celeritate  in  extendendis  articulationibus  (Louvrier 
enim  eam  32"  perfecit),  quam  ob  rem  nervi  et  musculi  intenti  disrum- 
pantur  necesse  erit. 

Agitur  autem,  si  qua  ancylosis  genu  angularis  erit  extendenda, 
ut  et  musculorum  tensionem  tollas,  et  membranaceas  osseasve  adhae- 
siones, quibus  riget  articulatio,  removeas.  Quodsi  retractos  musculos 
relaxare  aut  extendere  nobis  contigerit  sine  ulla  partium  ruptura  aut 
laesione , sperare  licet  fore  ut  articulationis  ipsius  superficies  aggluti- 
natas et  coalitas  modica  vi  et  sine  periculo  disjungere  possimus. 

Iam  igitur  quam  ego  primus  adhibui  operandi  rationem  publici 
juris  facere  ausim,  quum  et  illis  quas  dixi  conditionibus  omnino  satis- 
faciat neque  — id  quod  post  quinquaginta  jam  ancyloses  tam  spurias 
quam  veras  et  osseas  a me  sanatas  jure  contendere  possum  — ullo 
sit  periculo  obnoxia,  neque  unquam  hucusque  suo  orbata  fuerit  eventu. 

§•  2. 

Haud  ita  multo  post  chloroformum  inter  remedia,  quae  anae- 
sthetica  audiunt,  receptum  experimenta  me  edocuerunt,  musculos,  licet 
permagnum  temporis  spatium  contracti  fuissent,  prorsus  relaxari  et 
sine  magna  difficultate  extendi  posse  nullis  fasciculis  disruptis,  cum 
narcosis  chloroformo  inhalando  exorta  ad  altiorem  gradum  perducta 
esset.  Quae  cum  observassem,  fugiendum  esse  in  tenotomia  perficienda 
anaestheticorum  usum  judicabam,  quod  tendinis  intentionem , ad  teno- 
tomiam  recte  perficiendam  necessariam  auferunt. 

Simul  autem  in  eam  incidi  sententiam  fieri  posse  ut  sola  narcoseos 
ope  musculorum  contracturae  tollerentur,  quin  etiam  hoc  modo,  teno- 
tomia omissa,  ancyloseos  conditiones  ita  immutari,  ut  chirurgica  sanari 
posset  ratione. 

Quae  prima  Decembr.  mense  a.  1847  institui  experimenta,  in- 
signi quodam  commendari  eventu  gaudebam  quidem,  sed  hieme  demum 
a.  1848  ulteriorum  experimentorum  otium  et  copia  dabantur5).  Illo 
abhinc  tempore  contracturas  et  ancyloses  genu,  tenotomia  haud  am- 
plius adhibita,  nunquam  non  sanavi,  ne  unum  quidem  adversum  casum 
expertus.  Immo  vero  artus  ancylosi  angulari  affectos  non  solum  ad 
rectum  revocavi,  sed  etiam  articulationi , quae  multis  ab  annis  im- 
mobilis steterat,  mobilitatem  interdum  restituere  licuit. 

§.  3. 

De  miro  illo  qui  in  fibra  musculari  adparet  motu  contractili 
doctrinam  eo  usque  provectam  esse  gaudemus,  ut  brevi  forsan  novas 
easque  gravissimas  hujus  rei  cognitiones  in  lucem  proferri  sperare 
liceat. 

Dignoscimus  vero  in  vivo  musculo  duas  conditiones  aliquantum 
diversas,  et  musculi  contractionem  et,  qui  elastica  fibrae  muscularis 
natura  niti  dicitur,  tonum  muscularem. 

Fibrae  muscularis  contractio  quae  pendet  ex  voluntatis  irrita- 
mento, aut  quae  medulla  spinali  et  nervis  motoriis,  quin  etiam  ipsa  substantia 


5)  Ex  illarum  quae  in  instituto  clinico  violenta  extensione  curatae  sunt  ancy- 
losium  numero  priores  ansam  praebuerunt  dissertationis  ab  auditore  eruditissimo  con- 
scriptae: Beerel,  de  contracturis  musculorum  et  de  vi,  quam  chloroformum  in  eas 
exserit.  Berolini  1849.  8. 

musculari  varias  ob  caussas  irritatis  producitur,  ita  fit  ut  musculares 
fibrillae  recta  linea  ubivis  contractae  breviores,  simulque  diametro 
transversali  adaucta  crassiores  evadant.  Musculorum,  qui  animales 
vocantur,  contractio  plerumque  velox,  subitanea  et  uno  temporis  mo- 
mento inclusa  excipitur  relaxatione  insequenti : fieri  autem  potest 

nostra  voluntate  ut  musculi  contractio  per  longius  temporis  spatium 
persistat.  Uterque  contractionis  modus  in  morbis  observatur,  hic  in 
tonico,  in  clonico  spasmo  ille  obvius. 

Musculus  clonico  spasmo  allectus  si  partibus  mobilibus  adhaeret, 
ipso  paroxysmi  momento  motus  fit  involuntarius;  sin  major  partium 
moles,  ipse  musculus  brevior  fit  et  tumidus  apparet  donec  con- 
tractio spastica  relaxatione  excipiatur.  Tonico  contra  spasmo  affecti 
musculi  rigent  tensique  apparent  aut,  si  partibus  mobilibus  luerint 
inserti,  has  proprius  adducunt  in  brevius  contracti.  Perstat  haec 
muscidorum  contractio  et  quae  inde  sequitur  artuum  curvatura,  quin 
etiam  increscit,  quam  diu  musculus  spasmo  correptus  sit  musculique 
insertiones  proprius  inter  se  accedere  potuerint.  Jam  vero,  quod  certe 
miraberis,  non  desinit  musculorum  contractura  sed  permanet  vel  potius 
augetur,  quamvis  spasticae  suae  affectionis  caussae,  systematis  nervosi 
aut  musculi  ipsius  morbi  videlicet,  jam  dudum  remotae  fuerint.  Nimirum 
enim  ipsa  musculorum  contractura  et  quae  inde  profecta  erat  artuum 
curvatura  caussa  exstat  contractionis  ulterioris,  quod  antagonistarum 
altero  superato  et  debilitato,  continuo  alterius  adversarii  conspicua 
emergat  actio  necesse  est. 

Musculi  quem  vocamus  tonus  est  illa  contractio  voluntati 
omnino  non  obnoxia,  qua  fibra  muscularis  perpetuo,  dum  viget  corpus, 
ad  brevitatem  adspirat.  Hac  elastica  retractione  fit,  ut,  licet  musculi 
fines  quam  proxime  ad  invicem  accedant  vi,  ut  ita  dicam,  passiva, 
semper  tamen  quidam  intensionis  gradus  in  musculo  persistat.  Dimi- 
nuitur vero  elastica  musculorum  contractilitas  inter  labores,  augetur 
quiete.  Hinc  musculorum  vires  inter  labores  exhaustae,  hinc  rigiditas 
si  justo  diutius  quieverint.  Jam  vero  hic  tonus  muscularis  cum  tan- 
tis sit  obnoxius  mutationibus,  e nervis  pendeat  necesse  est,  quum  illae, 
quas  xar’  i^oyriv  vocamus,  elasticae  telae  ne  morte  quidem  suam 
virtutem  elasticam  amittant. 

Musculorum  aequilibrium  ubi  ullo  modo  turbatum  est,  fortiores 
musculi  tono  suo  retrahuntur,  cui  contracturae  organicae  nomen  in- 

diderunt.  Musculum  si  ita  breviorem  reddimus  ut  puncta  quibus  in- 
seritur proxime  accedant,  retractumque  si  fasciis  aut  machinis  contine- 
mus, paullo  post  relaxandi  atque  extendendi  copiam  magis  minusve 
sublatam  esse  videmus.  Et  voluntatis  imperio  et  tractionibus  aeque 
fortiter  resistit  musculus,  ac  si  tonico  spasmo  rigeat. 

Eodem  fere  modo  musculus  retrahitur  antagonista  suo  debilitato 
aut  paralysi  allecto  (contractura  paralytica).  Et  haec  contractura  non 
statim  paralysin  obortam  subsequitur.  Iinmo  initio  paralyseos  tantum 
sy  mptomata  apparent  motu  omnino  deficiente,  deinde  demum  adversariorum 
actio  conspicua  emergit,  et  membrum  extensore  laxato,  continuo  invito 
homini  flectitur.  Augetur  contractura  tempore  procedente,  ita  ut  initio 
quidem  extensioni  lubenter  cedat  musculus,  multis  autem  annis  elapsis 
fortiter  resistat.  Superest  ut  illius  mentionem  faciam  contracturae 
quae  angulo  insertionis  mutato  apparet,  e.  g.  luxatione,  fragmentorum 
ossis  dislocatione  rei.,  quippe  quae  et  ipsa  cum  tempore  augetur. 

Haec  tria,  de  quibus  modo  egi,  contracturae  genera  a toni  mu- 
scularis incremento,  ideoque  antagonistarum  aequilibrio  turbato  originem 
ducere  non  est  quod  dubitemus. 

Sed  aliae  exstant  neque  haud  exiguo  numero  contracturae  in 
cpiibus  haereas  utrum  toni  tantum  muscularis  incremento,  an  spasmo 
cuidam  et  nervi  motorii  incitamento,  an  utrique  forsan  suam  debeant 
originem  caussae:  dico  contracturas  in  articulorum  et  musculorum 

affectionibus  inflammatoriis  tam  constanter  conspicuas. 

Quae  in  chronicis  articulationum  morbis,  inprimis  in  tubercu- 
losis deprehendantur  contracturae  reflexorio  quodam  nervorum  mu- 
scularium irritamento  nasci  putabantur6).  At  Bonnet  multis  experimen- 
tis atque  observationibus  probavit  membra,  quorum  articulationes  inflam- 
matione correptae  essent,  ita  plerumque  statum  suum  mutare,  ut  cavitas 
majus  spatium  praebeat,  superficies  articulares  minori  pressu  sese 
attingant.  Neque  tamen,  quum  hoc  modo  aegrotantis  voluntatem  plu- 
rimum valere  ut  articuli  incurventur  musculorum  tractione  edocti  simus, 
reflexoriae  actioni  nervorum,  quae  dicitur,  haud  ita  omnem  eripuerimus 
vim,  quum  non  raro  musculorum  tensionem  una  cum  arthrophlogoseos 
gradu  aut  diminui  aut  crescere  videamus. 


0)  Stromeyer,  Beitrage  zur  operativ.  Orthopadik  S.  7—9. 

§•  4. 

Texturae  vicissitudines  quibus  musculi  in  variis  obnoxii  sunt 
contracturis  haud  satis  clare  cognitae  sunt.  Ruber  ille  carnis  muscu- 
laris color  imminutus  ut  pallescat  subdavo  colore,  totius  musculi 
moles  extenuata,  tabescens,  caro  denique  in  adipem  mutata:  eae  sunt 
mutationes  in  omnibus  musculis  longa  contractura  rigidis  plus  minus 
obviae. 

Haec  momenta  et  quae  in  contractis  musculis  observatur  rigi- 
ditas in  eam  perduxerunt  opinionem,  contractorum  artuum  musculos 
musculares  virtutes  et  contractilitatis  et  elasticitatis  prorsus  amisisse, 
ita  ut  neque  relaxari  neque  contrahi  ulterius  possent. 

Quo  de  argumento  Stromeyer7)  : Siimmtliche  Muskelcontracturen, 
inquit,  stimmen  in  Hinsicht  auf  ihren  Ausgang  darin  iiberein,  dass  sie 
die  Muskelsubstanz  ihrer  Ausdehnungslahigkeit  berauben,  und  dass 
weder  die  Antagonisten  nocli  aussere  Gewalt  am  Ende  mehr  im 
Stande  sind,  die  natiirliche  Lange  derselben  wieder  herzustellen;  idem- 
que  alio  loco  8) : „Diese  Rigiditat  der  Muskeln  besteht  nicht  im  to- 

nischen  Krampfe,  sondern  in  Mangel  von  Elasticitat  der  Zellscheiden 
der  Muskelfasern.“  Eodem  fere  modo  Vidal  9)  hac  de  re  judicat: 
„dans  les  muscles  il  semble  que  la  vie  se  soit  retiree  du  membre 
avec  le  mouvement.“  Et  Breuning  10) : Die  Ursache,  inquit,  dass  der 
die  Verkrummung  bedingende  Muskel,  trotz  der  bestiindig  grossen 
Spannung,  doch  fast  stets  in  arger  Abmagerung  angetroffen  wird, 
diirfte  darin  zu  suchen  sein,  dass  dieses  Gebilde  eigentlich  nicht  mehr 
sowolil  ais  Muskel  thiitig  wirkt,  sondern  bereits  mehr  ais  sehniges 
Band  passiv  thatig  ist. 

Jam  vero  ex  eo  quod  in  talipede  varo  inveterato  aliisque  contra- 
cturis observatur,  musculorum  contractilitatem  perfecte  restitui  simul 
atque  curvatura  sanata  est,  muscularem  naturam  non  prorsus  deper- 
ditam esse  suspicari  licebat.  Nobismet  ipsis,  quoties  contractos  mu- 
sculos accuratiori  disquisitioni  submiseramus,  semper  contigit  ut  fibras 


7)  Beitrage  zur  operat.  Orthop.  S.  12. 

8)  Handbuch  der  Chirurgie  Bd.  I.  S.  518. 

9)  Traite  de  pathologie  externe  T.  II.  p.  756. 

10)  G.  v.  Breuning:  Wiederbelebung  gelahmter  Gliedmassen  durch  den 

Sehnenschnitt.  Wien  1844.  S.  3. 

musculares  agnosceremus,  numero  quidem  multo  inferiores,  sed  alias 
a norma  non  recedentes.  In  talipede  equino  ante  46  annos  propter 
hydropem  ventriculorum  et  cerebri  atrophiam  exorto  paralytico 
gastrocnemium  musculum  pallidum  quidem  macieque  vidi  extenuatum 
multasque  fibrillarum  vaginas  cellulis  adiposis  repletas  musculari  sub- 
stantia deficiente,  at  simul  magnum  eumque  superantem  muscularium 
fibrillarum  numerum. 

Vera  autem  et  totalis  carnis  muscularis  in  adipem  mutatio, 
(pialem  Bardeleben  u)  nuperrime  descripsit  insignem , in  totali  para- 
lysi observatur,  motu  artuum  omnino  extincto. 

§•  3- 

Quae  res  utut  se  habet,  chloroformi  usus  quam  certissime 
me  edocuit,  musculos  multorum  annorum  spatio  contractura  rigentes 
neque  ut  relaxarentur  neque  ut  rursus  sese  contraherent  facultatem 
prorsus  amisisse. 

Notum  est  illud,  chloroformum  inhalatum  primo  facultatis 
sentiendi  defectum  sequi,  deinde  musculorum  qui  voluntati  obediunt 
relaxationem.  Contractos  autem  si  volumus  relaxare  musculos,  altiori 
quodam  narcoseos  gradu  plerumque  opus  est.  Sed  ut  chloroformi  vis 
atque  effectus  valde  discrepat  pro  differentia  naturae,  habitus,  morum, 
vitae  generis,  ita  non  semper  eandem  exserit  vim  in  musculos  con- 
tractos. Ubi  musculorum  solummodo  adest  contractura,  nulla  articu- 
lationum aut  fasciarum  organica  accedente  mutatione,  musculi  sponte 
relaxari  solent  aut  leni  tractui  cedere,  ubi  narcosis  ad  eum  qui 
necessarius  est  gradum  producta  sit.  Jam  musculorum  tensionem  vel 
inter  manus,  ut  hoc  utar,  diminui  contractosque  artus  vix  ulla  adhibita 
tractione  recte  sese  dirigere  sentias.  Tempus,  per  quod  contractura 
perstiterat  nullius  esse  momenti  videtur  ut  facilius  aut  plenius  jam 
musculi  relaxentur.  In  capitis  obstipi  casu,  quod  jam  per  XV.  annos 
duraverat,  musculus  sternomastoides  dextri  lateris  valde  contractus  nullo 
fere  nostro  adjumento  relaxatus  est,  ubi  narcosis  ad  majorem  gradum 
erat  chloroformo  perducta.  In  alio  juvene  XXII.  annorum,  post 
humeri  luxationem  VI.  hebdomadum  repositam  (pium  antibrachium  per 

tres  hebdomades  mitella  continuo  inflexum  sustentasset,  contractura 
bicipitis  musculi  supervenerat.  Juvenis  magna  chloroformi  copia  usus 
quamvis  mortui  instar  jaceret,  rigorem  tamen  retinuit  musculus,  ita  ut 
fortiter  trahendo  demum  antibrachium  extendi  posset. 

In  ancylosi  genu  angulari  plus  minus  perfecta  majori  plerumque 
vi  opus  est  ut  contracti  flexores  extendantur.  Neque  vero  ruptura 
musculorum  vel  alia  quadam  laesione  fleri  ut  contracturae  vinculum 
solvatur,  sed  veram  relaxationem  esse,  quae  ut  fortiter  extendantur 
musculi  patiatur,  et  jam  dudum  persuasum  mihi  fuerat,  et  dissectio  ana- 
tomica nuperrime  me  edocuit.  Aegrota  nimirum  mulier  Polonica 
propter  cariem  articulationis  genu  tanta  affecta  erat  contractura  flexo- 
rum, ut  femur  sura  attingeret.  Intimo  hoc  partium  connubio  ampu- 
tatio femoris,  quam  atrocissimi  jubebant  dolores,  perfici  non  poterat. 
Cultro  igitur  ut  aditum  ad  femur  darem , violenta  cruris  extensione 
genu  ad  rectum  revocare  statui.  Aegrota  igitur  coram  auditoribus 
clinicis  chloroformi  usu  somno  sopita  cum  fuisset , inanibus  meis  crus 
violenter  extendi,  ut  alto  fragore  genu  ancylosis  cederet.  Tunc  femo- 
ris amputationem  perfeci.  Anatomica  articuli  disquisitio  musculos  flexo- 
res cruris  pallidiores,  macie  extenuatos  sed  incolumes  nec  ulla  fibrilla- 
rum ruptura  insignes  ostendit.  Fractura  aderat  ossei  vinculi  digitum 
crassitudine  aequantis  ac  posteriori  articulationis  superficiei  adhaerentis 
quo  femur  tibiae  tanquam  osseo  ponte  affixum  fuerat.  Neque  arteriae 
femoralis  neque  nervorum  ulla  laesio. 

Jam  vero  objicias  eam  quam  modo  memoravimus  musculorum 
relaxationem,  chloroformi  vi  effectam,  haud  ita  quidem  vitalem  esse 
neque  motoriorum  nervorum  vi  suspensa  originem  trahere,  immo  in  or- 
ganica eorum  et  elastica  vi  positam;  ornninoque  ut  musculi  extendi 
possint  ideo  demum  fieri,  quod  facultas  sentiendi  cum  voluntate  homini 
erepta  sit.  Quae  dubitationes  eo  refelli  mihi  videntur,  quod  musculi 
paullo  ante  flaccidi,  id  quod  iterum  iterumque  vidimus,  et  ipsi  rursus  in- 
tenduntur narcosi  decrescente  neque  ulterius  extendi  possunt,  quamquam 
conscientia  sui  et  facultas  sentiendi  neutiquam  adhuc  aegroto  redierint. 
Porro,  contractura  chloroformi  ope  prorsus  extenta,  nullam  si  prae- 
terea adhibueris  curam  vel  machinae  auxilium,  haud  ita  multo  post,  nar- 
cosi evanescente,  musculos  rursus  intendi,  articulationem  eodem,  quo 
ante,  gradu  inflecti  videbis.  Adde  huc,  quod  saepius  in  hominibus  a 
Louvrier  curatis  musculos  diruptos  fuisse  compertum  habemus,  id  quod 

2 


10 


in  contracturis  genu  mea  methodo  sanatis  nunquam  accidisse  persuasum 
mihi  est. 

Igitur  jam  id  demonstratum  mihi  esse  videtur,  chloroformum 
haud  efficere  ut  musculum  pro  elastica  sua  natura  extendere  liceat 
tam  voluntate  quam  sentiendi  facultate  sublatis , sed  ipsius  nervi  mo- 
torii vi  inter  narcosin  exstincta  musculum  relaxari. 

Inter  permagnum  illum  numerum,  ubi  contra  musculos  contra- 
ctos in  auxilium  vocavi  chloroformum,  in  unum  tantum  incidi  aegrotan- 
tem cujus  musculi  flexores  femoris  cum  adductoribus  contracti  nihil 
cederent,  narcosis  licet  ad  summum  gradum  perducta  esset,  sed  claro 
strepitu,  cum  leniter  extendere  tentarem  manibus,  disrumperentur. 
Quem  casum  memoratu  dignissimum  alio  loco  communicabo. 

§.  6. 

Pauca  proferre  deinceps  liceat  de  ancylosi  genu  in  hujusce  articula- 
tionis contracturis  plerumque  ohvia.  Et  rarissime  quidem  ea  ancyloseos 
perfectae  reperitur  species,  (pia  superficies  articulares  ossea  materie 
concretae  in  unum  quasi  coaluerunt.  Quem  Kiliae  vidi  casum  hujus- 
modi ancyloseos  genu,  anaestheticis  nondum  repertis,  resectione  sanavi. 

Quare  dijudicare  non  ausim  an  fieri  possit  ut  ancylosis  genu 
totalis  ossea  subitaneo  tractu  frangatur  sine  ullo  fracturae  femoris  aut 
tibiae  periculo.  Equidem  vix  dubitem,  quum  iis,  quae  inspicere  licuit 
speciminibus  callum,  in  quem  superficies  articulares  abierant,  osseum 
repererim  fragilem  ac  spongiosum. 

Multo  frequentius  superficies  articulares  telis  fibrosis  inter  se 
coaluisse  videmus  ita  ut,  musculorum  contractura  accedente,  genu  fere 
immobile  stet  incurvatum.  Densissimos  quidem  hosce  telae  cellulosae 
noviter  formatae  fasciculos  facillime  disrumpimus  strepitu  sat  manifesto 
discedentes,  ubi  musculos  contractos  chloroformo  relaxavimus. 

Deinde  genu  ancylosis  haud  raro  efficitur  osseis  funiculis,  pontis 
instar  ossium  fines  coercentibus.  Et  cum  genu  plerumque  ita  inflexum 
sit  angulo  recto  vel  acuto  ut  margo  posterior  superficiei  articularis 
tibiae  musculari  tractu  ad  posteriorem  femoris  regionem  fortiter  acce- 
dat, has  quoque  partes  articuli  plerumque  carie  exesas,  inde  ossea 
materie  effusa  coalitas  invenies.  Quippe  quae  plerumque  mollis  et 
fragilis  a me  reperta  est  ut  leni  tractu  discederet  Interdum  vero 
adeo  obduratos  incidi  in  funiculos  osseos,  ut  summa,  quae  manibus 

insunt,  \iriuin  contentione  opus  esset.  Tunc  subitaneo  tractui  ceden- 
tes tanto  crepitu  disjuncti  sunt,  ut  jam  omnes  qui  adstahant  subiret 
metus  ne  femur  aut  tibia  fracta  esset,  quem  casum  adversum  nunquam, 
quod  gaudeo,  expertus  sum. 

Patellae  denique  immobilitas  ossea  junctura  cum  femore  con- 
cretae ad  varias  ancvloseos  genu  formas  accedere  potest,  ita  quidem 
ut  modo  omnis  patellae  superficies  articularis  cum  fossa  intercondyliea 
coaluerit,  modo  osseae  spiculae  e margine  patellae  quasi  effusae  hic 
illic  femori  adnexae  sint.  Sed  qualiscunque  est  patellae  ancylosis  haud 
ita  difficili  negotio  removebitur  violenta  extensione,  anteriore  tibiae 
margine  ad  posteriorem  illius  ossis  superficiem  aut  marginem  inferiorem 
accedente  atque  id  a femore  distinente. 

Postremo  fasciae  contractura  accedere  potest  ad  curvatas  arti- 
culationes, ut  extendere  quaerenti  maxima  impedimenta  objiciat.  Chlo- 
roformi  usus  cum  nihil  valeat  in  ejusmodi  contracturas,  subcutanea 
operatione  dissecentur  necesse  est.  \ ulnere  sanato,  violenta  extensione 
aggredi  licet  ancylosin.  Nunquam,  quot  equidem  genu  ancyloses 
curavi,  fasciam  tali  modo  contractam  inveni.  Semel  tantum  in  puella 
quadam  Polonica , cubiti  ancylosi  imperfecta  laborante,  tantum  apo- 
neuroseos  bicipitis  contractae  reperi  impedimentum,  ut  subcutanea 
demum  dissectione  aponeuroseos  facta,  articulatio  extensioni  cederet. 

§•  7. 

Modus,  quo  extensio  violenta  administrari  debet,  sive  simplicem 
musculorum  contracturam  tollere,  sive  ancylosin  violenter  dirumpere 
velis,  idem  est,  in  virium  solummodo  adhibendarum  modo  discrimine 
toto  posito. 

Eo  autem  insignis  est  mea  agendi  ratio,  quod  omni  machinae 
et  virium  alienarum  adjumento  rejecto,  mearum  tantum  manuum  con- 
tentione contractos  musculos  leniter  extendo,  impedimenta  autem, 
quibus  riget  articulatio,  fibrosa  vel  ossea  majori  et  subitaneo  impetu 
dirumpo  et  frango.  Quanti  hujusce  operationis  terrores  esse  videan- 
tur ei,  qui  ex  sola  commemoratione  eam  noverit,  ita  tamen  omnibus 
re  vera  destituta  est  periculis  adeoque  caret  omni  spectaculi  foedi- 
tate ac  terrore,  ut  iterum  iterumque  matres  parentesque,  dum  genu 
ancylosin  frangerem,  adstiterint,  non  aliter  illorum  quidem  animis 

adspecta  perturbatis,  nisi  quod  articulationis  vitium  tam  subito  evanuisse 
et  mirabantur  et  summa  percipiebant  laetitia. 

Antequam  ad  operationem  accedas  in  promptu  habeas  necesse 
est  aut  machinam  qualemcunque  contra  genu  inflexionem  inventam, 
antea  jam  aegroto  bene  aptam , aut , illius  copia  deficiente , ferulam 
ligneam  vel  e lamina  factam,  concavam  atque  satis  longam  ut  a tubere 
ischii  usque  ad  suram  membrum  amplectatur;  denique  fascias  linteo 
aut  panno  laneo  tenuiori  confectas,  sagenam  cett. 

Quibus  omnibus  paratis  in  mensa  pulvino  satis  firmo  strata 
recumbet  aegrotus  capite  paullulum  elevato.  Tum  chloroformum  sueto 
more  administrando  sopiatur  aegrotus.  Hujus  remedii  drachmae  duo 
ad  unciam  dimidiam  plerumque  sufficiunt  ut  perfecto  sopore  musculi 
relaxentur;  sed  major  anaesthetici  quantitas  in  promptu  sit  opus  est, 
ne  chloroformi  penuria  operationem  intercipiat.  Deinde,  toto  jam  homine 
languescente  ob  tonum  musculorum  sublatum  ita  ut  flaccidi  recumbant 
artus,  aeger  ita  convertatur  ut  in  ventre  positus  sit,  et  patella  genu 
inflexi  pulvini  margine  innitatur.  Jam  vero  sociorum  unus  caput  aegroti 
ita  sublevat  ut  os  naresque  chloroformi  vaporem  recipere  possint, 
alter  pelvim  manibus  continet.  Laeva  deinde  manu  partem  fe- 
moris posteriorem  supra  ipsam  fossam  popliteam  complector,  dextra 
crus  supra  malleolos  arripio.  Postea  modo  leniter  trahendo,  quasi 
tibiam  a femore  distrahere  velim , modo  manu  permulcendo  muscu- 
los extendo.  Quibus  renitentibus,  largior  chloroformi  copia  administra- 
tur. Omni  deinde  musculorum  tendinumque  evanescente  tensione,  crus 
modo  ulterius  inflectens  modo  extendens  iteratis  vicibus,  ad  rectum 
pedetentim  revocare  studeo  genu  curvaturam.  Pro  illis  quae  mihi 
obstare  seutio  impedimentis  majore  aut  minore  utor  vi,  ita  ut  fibrosa 
et  ossea  vincula,  quibus  nitebatur  ancylosis,  haud  ita  magno  negotio 
dirumpantur.  Si  qua  forte  major  vis  movenda  est,  femore  ad  figen- 
dum socio  relicto,  ego  crus  ita  utraque  complector  manu,  ut  laeva 
tibiae  superiore  parte  nitatur,  dextra  crus  infimum  supra  ipsam  calcem 
contineat.  Tunc  subitaneo  impetu  adaucta  extensionis  vi  cedit  articu- 
latio, alto  infracti  ossei  impedimenti  strepitu  edito. 

Ancvlosin  genu  angularem  quum  saepissime  e malo  scrophu- 
loso  originem  trahere  constet,  unde  ossium  evolutio  vitiosa,  et  retar- 
data epiphyseos  cum  diaphysi  concretio  redundet,  verebar  initio  ne 
extensionis  vi  epiphysis  tibiae  aut  femoris  a diaphysi  recederet.  Quale 

infortunium  neque  unquam  expertus  sum,  neque  equidem  dubito  quin 
evitari  possit  extensione  manibus  solummodo  facta  et  justa  impetus 
adhibendi  habita  ratione.  Vasa  majora  aut  nervos  rumpi  posse  haud 
crediderim,  nisi  quis  genu  angulo  acuto  inflexum  subitaneo  tractu, 
qualis  erat  machinae  Louvrierianae,  ad  rectum  reducere  voluerit.  Fasciae 
contractura  si  qua  gravior  existat,  tenotomia  eam  disciderim  subcu- 
tanea, violenta  ancyloseos  extensione  ad  illud  temporis  rejecta  quo 
vulnera  punctim  inflicta  curata  sunt.  Poplitis  cutis  ubi  adest  vitiosa 
conditio,  e.  g.  e cicatricibus  orta  fragilitas  aut  mollities,  pro  tempore 
paullisper  modo  extendisse,  articulationem  machinae  ope  ea  quam  im- 
petravimus rectitudine  retinuisse,  eandemque  repetiisse  operationem 
satius  erit,  donec  articulatio  ad  rectum  sit  revocata.  Casum  quo 
cutem  diruptam  dolerem  adhuc  non  sum  expertus. 

Graviora  quae  post  ipsam  operationem  supervenerint  sym- 
ptomata equidem  non  vidi.  Neque  ulla  plerumque  actionum  vitalium 
perturbatio  apparuit,  licet  hominum  tenerrima  esset  valetudo.  Jam  vero 
chloroformi  diutius  inhalati  incommoda,  e.  c.  Vomitum,  agrvpniam,  alia 
nonnunquam  observavimus. 

Locales  operationis  effectus  pro  patientium  sensibilitate  et  casus 
gravitate  diversissimi  erant.  Modo  nullum  articulationis  conquerebantur 
dolorem  aegroti,  nec  ulla  aut  levissima  tantum  inflammatio  supervenit, 
modo  simulatque  aegroti  ad  se  redierunt  aufugiente  stupore,  statim 
subsecuti  sunt  vehementes  dolores  musculorum,  ut  visum  est,  tensione 
recidente  nati,  ita  ut  machina  esset  solvenda.  Inflammationem  aliquanto 
vehementiorem  duobus  tantum  casibus  observatam , ita  semper 
Coercitam  fuisse  gaudemus  ut  neque  exsudatio  largior,  neque  suppuratio 
accederet. 

De  cura  therapeutica  vix  aliquid  proferendum  erit,  quippe  quae 
eadem  esse  debeat,  ac  si  distorsae  fuerint  articulationes.  Initio  jam, 
doloribus  obortis,  morphii  acetici  gr.  % — ^ porreximus;  tunc  remedia 
salina.  Imminente  arthrophlogosi  glaciei  fomenta  plurimum  valuerunt. 
Hirudinum  rarissimus  usus  factus  est;  venam  semel  tantum  secuimus. 

Deinde  aliquo  tempore  post,  cessante  jam  articulationis  irri- 
tatione, aegrotus  surgere  et  obambulare  jubetur.  Initio  quidem  tam 
debili  et  tam  parum  certa  utitur  articulatione,  ut  machina  munienda  sit. 
Quae,  ubi  id  fieri  potest,  commutetur  cum  capsula  e corio  cer- 
vino facta,  apta  ut  genu  ubivis  constringat,  motus  haud  prorsus  im- 

pediente,  sed  grato  adminiculo  articulationem  sustentante.  Praeterea 
inunctiones  oleosae,  lavationes  spiritus  frumenti,  tinctura  jodi  illita  plu- 
rimum valent  ad  integritatem  articuli  restituendam. 

Sed  id  quod  longe  gravissimum,  articulationis  motus  methodice 
instituendi  sunt,  ita  ut,  quantopere  fieri  potest  per  sensibilitatem  arti- 
culationis, modo  llectatur  modo  extendatur  iterata  vice  crus,  et  pri- 
mum quidem  machinae  ope,  deinde  ipsius  aegroti  motu  voluntario. 
Jam  mehercle  summo  opus  est  studio  et  animi  firmitate  aegrotantis, 
majore  medici  labore  nec  parvo  temporis  spatio  ut  id,  quod  volumus 
assequamur.  Ex  iis,  quae  ipse  jam  expertus  sum,  nihil  dubito  quin 
ad  illum  mobilitatis  gradum  revocari  possit  articulatio  ancylosi  affecta, 
ut  nullum  claudicationis  aut  rigoris  vestigium  remaneat. 

Ancylosium  genu  quas  mea  methodo  sanavi  jam  haud  exiguus 
numerus  est.  Neque  vero  animus  fert  casus  omnes  enarrare,  quia  in 
crebram  rerum  simillimarum  repetitionem  inciderem  et,  quos  libelli 
posui  fines  longius  proferrem.  Pariter  hic  tacendum  erat  de  aliarum 
articulationum,  humeri,  cubiti,  coxae  contracturis  eodem  modo  a me 
curatis.  Sed  id  a me  impetrare  non  potui  ut  silentio  omitterem 
utriusque  coxae  contracturam  memoratu  dignissimam  (histor.  morb.  6.), 
unde  quantum  valeat  extensio  violenta,  et  tenotomia  et  machinarum 
usu  plane  neglectis,  optime  elucebit. 


1.  Eduardus  Schulz  quatuor  annos  natus  d.  IV.  m.  Jun, 
MDCCCIL.  instituto  regio  universitatis  clinico  receptus  est.  Scrophu- 
loso  habitu  insignis  tertio  jam  aetatis  anno  tumore  albo,  qui  dicitur, 
genu  sinistri  correptus  est,  inde  ab  initio  acerrima  inflammatione  con- 
juncto. Unde  contractura  flexorum  cruris  exorta,  ut  hoc  ad  femur 
angulo  acuto  inflexum  moveri  nequeat.  Genu  tumidum,  neque  tamen 
pressione  dolet.  Fulcro  innisus  aegre  incedit  puer. 

Chloroformi  usum  sopor  protinus  sequebatur,  ita  ut  genu  in- 
flexum facili  opera  manibus  extenderem,  nulla  partium  ruptura  exorta. 
Ferula  apposita  genu  statu  erecto  retinuimus.  E sopore  resipiscens 
puer  nullos  conquerebatur  dolores.  Diebus  insequentibus  neque  dolente 
neque  tumente  articulatione,  d.  VIII.  m.  Jun.  machina,  qua  motus  certo 
quodam  ordine  ac  ratione  instituerentur,  apposita  puer  obambulat. 
Et  tam  prospere  procedente  cura  ut  decimo  die  praeterito  omnis 

fere  articulationis  mobilitas  rediissct,  puer  suis  pedibus  nisus  nec  ullo 
incessus  adjumento  usus  d.  XY1.  m.  Jun.  nosocomio  dimissus  est. 

2.  YVassermann,  sartor  Berolinensis,  XXIX  annos  natus,  de- 
bili gracilique  corpore  instructus,  d.  XXX.  mens.  Jul.  a.  MDCCCIL. 
in  nosocomium  receptus,  II.  aetatis  annum  se  agentem  genu 
dextri  inflammatione  ita  affectum  esse  narrat,  ut  contractura  exorta  sil. 

Jam  genu  dextrum  acuto  angulo  inflexum,  simulque  crus  ita 
rotatum  vides  ut  malleolus  ejus  externus  supra  ipsum  genu  sinistrum 
innitatur.  Crus  macie  mirum  in  modum  extenuatum,  articulatio  genu 
cum  patella  perfecta  ancylosi  immobiles,  tendines  flexores  paullulum 
intenti  a nobis  reperti  sunt.  Inde  a prima  infantia  Wassermann  duobus 
nititur  fulcris. 

D.  XXX.  m.  Julii,  chloroformo  largiter  adbibito,  cautissime 
et  pressionis  vi  sensim  sensimque  adaucta  articulationem  inflexam  ma- 
nibus extendere  coepi.  Et  primum  quidem  osseo  impedimento,  quo 
tibia  cum  femore  coaluerat,  alto  fragore  diffracto,  patella  deinde  claro 
strepitu  e femoris  connubio  divulsa,  flexionis  extensionisque  alternante 
serie  fibrosae  compagis  plurimum  disrupi.  Quo  facto  articulatio  jam 
libere  moveri  et  fere  prorsus  erigi  potuit.  Simul  autem  congestiones 
cerebri  intervenientes  narcosin  interrumpere  nos  coegerunt.  Ferulae 
igitur  dum  inmittere  studemus  membrum,  evanescente  jam  chloro- 
formi  effectu,  musculos  flexores  cruris,  qui  per  XXVII  annos  con- 
tracti fuerant,  denuo  contrahi  ita  ut  tendines  prominerent  certiores 
facti  sumus! 

Nihilominus  tamen  non  magnopere  dolebat  aegrotus,  satisque 
quieto  per  noctem  recreabatur  somno.  Die  insequente  articulatio  ali- 
quantum tumida  contactu  dolet,  et  febricat  aeger.  Fomentis  glacialibus 
articulationi  sedulo  impositis  nec  non  remediis  salinis  administratis,  et 
inflammatio  et  febris  post  paucos  dies  sedantur. 

D.  VI.  m.  August.  tam  bene  valuit  aeger  ut  machina  apposita 
crus  breve  post  temporis  spatium  plane  erigi  posset.  Jam  obambulabat 
aegrotus  cum  ineunte  m.  Septembr.  neuralgici  dolores  gravissimi  mem- 
brum invaderent,  ad  pedem  deorsum  tendentes,  et  sensibilitate  et 
motoria  vi  paullatim  hebescente.  Quae  symptomata,  cum  per  quatuor 
hebdomades  operationem  subsecutas  nullo  modo  apparuissent,  nervo 
popliteo,  fortasse  massa  quadam  exsudatim  deposita  constricto,  ea  originem 

debere  suspicati  sumus.  Unguent,  hydrargyri  igitur  et  balneorum 
calidorum  usu  longiori  cum  cessassent  dolores,  ol.  jecinor.  aselli 
calidi  fomenta , tinctur.  jodi  nec  non  liniment.  ammoniat.  campborat. 
inunctiones  id  effecerunt  ut  paresis  paullatim  evanesceret. 

Aeger  cum  nosocomium  derelinqueret  utroque  pede  incedebat 
fulcris  plane  neglectis.  At  plurium  annorum  contractura  eam  addu- 
xerat cruris  atrophiam  ut  jam  neque  machinae  extensoriae  fulcro,  neque 
calceo  aliquantum  elatiori  egere  posset. 

3.  Samuel  Mendel,  sutor  Gembiciensis  Polonus,  nunc  annum 
a"ens  XXIV.,  quatuor  abhinc  annis  acri  genu  sinistri  inflammatione 
est  correptus,  scrophuloso  illa  haud  dubie  malo  coorta,  quae  paullo 
post  articulationem  nullo  modo  moveri  patiebatur.  Inde  jam  ab  illo 
tempore  duobus  insistit  fulcris.  Crus  fere  angulo  acuto  inflexum  et 
paullulum  circa  axin  circumvolutum.  Patella  haud  mobilis,  articulatio 
aliquantum  tumida,  neque  tamen  digitis  impressis  redolet.  Tendinum 
flexorum  summa  tensio.  Qui  vir  quum  hujus  urbis  in  nosocomium 
Judaicum  receptus  esset,  praesentibus  Lehwess,  Herzberg,  Friedberg 
VV.  DD. , qui  huic  instituto  summa  praesunt  cum  laude,  ibi  ita  a 
me  curatus  est,  ut  narcosi  inducta,  quum  et  osseae  et  fibrosae  com- 
pagis plurimum  violenter  dirupissem,  articulationem  plane  erectam 
atque  mobilem  apparatui  insererem.  Quae  insecuta  est  inflammatio 
levissima  brevi  post  curae  antiphlogisticae  cessit,  ut  homo,  nullo  fulcro 
usus  et  incessu  satis  bono,  Berolinum  relinqueret.  Articulationi  ut 
sua  restitueretur  mobilitas  per  tempus  non  licuit. 

4.  Maria  Hochbaum,  XIII  annos  nata,  Wernigeroda  Hercynia, 
admodum  gracili  utens  corpore,  a.  aetatis  VII.  ea  est  affecta  scro- 
phulosa  genu  sinistri  inflammatione,  ut  perfecta  relinqueretur  ancylosis. 
Crus  angulo  recto  flexum  et  vehementer  extrinsecus  rotatum,  articulatio 
haud  mobilis,  patella  cum  femore  concreta. 

Tendo  bicipitis  graviter  intentus  prosilit;  indiget  fulcro  puella 
ut  laboriose  incedat.  D.  XXIV.  m.  Octobr.  a.  XLIX.  ancylosin 
violenta  extensione  sanare  studui.  Puella  postquam  omni  sensu  erat 
chloroformo  privata,  primum  crus  vehementer  flexi,  inter  quod  ossea 
compages  claro  sono  frangebatur,  deinde  vero  membrum  lente  ad 
perfectam  rectitudinem  perduxi,  qua  re  multis  rursus  osseis  articuli 

impedimentis  divulsis,  hic  una  cum  patella  jam  prorsus  moveri  poterat. 
Crus  plane  extentum  machinae  immissum.  Vespere  articulus  vehementer 
doluit,  ut  machina  paullatim  relaxata,  crus  leviter  flecteretur.  Ibi 
denuo  tendines  flexores  intenti  apparebant.  Fomenta  igitur  glacialia 
articulationi,  intrinsecus  morph.  acetic. , nitrum.  Ita  dolore  atque  in- 
flammatione sublata,  machinae  ope  crus  ulterius  extendere  studuimus, 
sed  propter  flexores  admodum  intentos  nihil  hoc  modo  profecimus. 
Rursus  igitur  m.  Novembr.  extensione  violenta  chloroformi  ope  adhi- 
bita, ut  articulatio  prorsus  erigeretur  nec  non  sua  uteretur  mobilitate 
effectum  est.  Initio  deinde  m.  Decembr.  extremitatem  adeo  confir- 
matam gavisi  sumus  ut  puella  fulcri  adminiculo  non  egeret:  sed  (piae 
pericula  fecimus  ut  articulationi  suam  redderemus  sese  movendi  in- 
dolem, ea  irrita  fuerunt  et  magna  puellae  tenellae  sensibilitate  et 
magno  quo  domum  retrahebatur  desiderio. 

5.  Samuel  Knopl,  sartor  Thorunensis,  XXXV.  jam  agens 
annum , IV.  d.  m.  Maj.  MDCCCL.  in  nosocomium  receptus,  genu 
dextri,  recto  angulo  inflexi  perfecta  ancylosi  laborat,  ut  duobus  nonnisi 
fulcris  niso  ei  ire  liceat. 

Quinto  jam  aetatis  anno  iis  membrorum  vehementissimis  cor- 
ripiebatur doloribus,  qui  plicam  Polonicam  illis  locis  endemicam  an- 
teire consuescunt.  Qui  ubi  per  plures  hebdomades  duraverunt , in- 
flammatio in  genu  dextro  nec  non  in  sinistra  coxae  articulatione  coorta 
in  suppurationem  abiit,  illa,  quam  diximus,  contractura  relicta.  Eodem 
fere  tempore  plica  prorupit,  qua  post  quinquennium  demum  praecisa, 
et  illi  membrorum  dolores  defecerunt. 

Est  vero  crus  dextrum,  admodum  illud  atrophia  emaciatum, 
recto  angulo  inflexum,  haud  movendum,  pedis  apice  paullulum  extrin- 
secus rotata.  Tendines  flexores  parum  intenti.  Patellae  ancylosis 
existit. 


D.  VI.  m.  Maj.  chloroformo  adhibito,  ancylosin  violenta  exten- 
sione dirupi;  et  primo  quidem  crure  magis  inflexo  fibrosae  compagis 
plurimum  fregi,  deinde  statu  inflexo  articuli  cum  extensione  repente 
commutato,  patella  claro  sonitu  a fossa  intercondylica  abacta  est. 
Crus  modo  flectens  modo  extendens  plenam  articulationi  restitui  mo- 
bilitatem. Inter  quos  motus  mollem  quendam  articulus  crepitum  edidit. 

Membrum  denique  fascia  lanea  obvolutum  laminae  ope  extentum  re- 
tinebatur. 

D.  VII.  m.  Maj.  paulisper  dormivit  per  noctem  aegrotus, 
fortasse  chloroformo  ita  affectus.  Febris  nulla,  arteriarum  pulsuum 
72  per  singuli,  minuta  horae  momenta.  Stuporis  sensum  ac  do- 
lores passim  membrum  leviter  permeantes  si  exceperis,  nihil  est 
quod  aegrotus  queratur : quae  symptomata  ubi  die  insequenti  sunt 
remota,  optime  sese  habet;  neque  minus  oedema  pedis,  quod  super- 
venerat, paucis  post  diebus  evanuit.  Applicavimus  igitur  jam  V.  post 
operationem  die  machinam,  ut  d.  XIX.  m.  Maj.  in  cubiculo  ambulare 
inciperet.  Utrique  jam  membro  eadem  longitudo.  Articulatio  genu 
externa  vi  optime  movenda,  at  aegroti  per  se  ipsa  voluntas  motum 
efficere  non  potest.  Ultimo  quum  in  concionem  clinicam  introducere- 
tur, incessu  et  bono  et  certo  gaudebat  nullo  adjuvante  adminiculo. 
Rebus  familiaribus  coactus  sub  finem  m.  Jun.  domum  rediit. 

6.  Franciscus  Koehler,  Bidgostianus,  XII  annos  natus  usque 
ad  quartum  aetatis  annum  bona  gaudens  valetudine,  eo  tempore 
scarlatina  correptus  est.  Inter  ipsius  exanthematis  desquamationem 
coxarum  inflammatio  exorta  utriusque  femoris  contracturam  reliquit. 
Inde  ab  hoc  tempore  puer  membrorum  inferiorum  usu  orbatus,  duobus 
fulcris  gressum  sustinet.  Quo  modo  incedens , trunco  prone  cur- 
vato, genibus  abdomen  versus  retractis,  imis  solummodo  pedibus  solum 
tanarit.  Femora  angulo  recto  inflexa  sunt  musculorum  flexorum  nec 
non  tensorum  fasciae  latae  contractura;  deinde  adductores  musculi 
adeo  contracti  ut  genua  arcte  sese  attingant.  Ubi  dorso  incumbit 
puer  femora  sursum  spectant  angulo  recto  inflexa,  quae  si  lectum 
versus  extendere  conaris,  columna  vertebrarum  inde  surgit  in 
arcum  curvata.  Verumtamen  coxarum  ea  est  immobilitas  ut  extendi 
solummodo  femora  nequeant,  flexionis  ulterioris  copia  non  deficiente. 

D.  XXVII.  m.  Jul.  h.  a.  puero  in  nosocomium  recepto  et 
chloroformo  sopito  femora  violenter  extendi,  id  quod  ob  rigiditatem 
musculorum  haud  ita  facili  opera  perfeci.  Jam  vero  omnis  coxarum 
mobilitas  restituta  est,  nulla  telarum  ruptura  exorta. 

Puer  cum  e somno  ad  se  rediisset,  vix  ullos  conquerebatur 
dolores,  a compressione  pelvis  potius,  quem,  ne  loco  moveretur,  socii 

manibus  comprehensum  tenere  debuerant  inter  operationem,  quam  a 
partium  distensione  oriundos. 

D.  III.  m.  August. , octavo  demum  post  operationem  die 
elapso,  puer  jam  suis  pedibus  innisus  statu  erecto  in  cubiculo  am- 
bulare potuit.  Neque  aliud  hoc  temporis  momento  vitii  vestigium 
restat,  nisi  ut  vacillet  aliquantulum  inter  eundum,  musculorum  viribus 
nondum  omnino  restituti». 


Typis  R.  Deckeri. 


